În respectivele înregistrări, preşedintele CNA vorbeşte despre protecţia de care s-ar bucura unele televiziuni. Iar numele şefului Comisiei de Cultură din Senat apare pe înregistrări.

„M-a forţat jigodia de Georgică Severin să le dau lor cuvântul. Pe boul de Ghiţă şi pe România TV să-i acopăr şi să nu profit? Eu înnebunesc că tu mă pui, pe boul de (n.red: Sebastian) Ghiţă şi pe România TV să-i acopăr, şi tu nu profiţi de... aşa. Înţelegi ce-ţi explic? Crezi că merge ceva legal în România? Vin şi te şantajez... Cum crezi că merge-n România? Merge ceva legal? Să mă duc şi să zic: nu vă supăraţi, uitaţi am şi eu o lege. Pot să, la umbra ei, să-mi fac treaba? Nu. E, du-te dracu' atuncea! Vin şi te şantajez, ce vrei să fac?”, a spus Laura Georgescu, potrivit înregistrărilor.

În altă înregistrare, Laura Georgescu vorbeşte despre obţinerea unor sponsorizări pentru Consiliul Naţional al Audiovizualului.

„Laptopuri nu ne sponsorizaţi şi pe noi? Nu ne faceţi şi nouă o donaţie? 5 bucăţi! Ăla e un jaf, frate, să mor eu, e la preţ de piaţă! (...) Lăsaţi, lăsaţi, făceţi-vă că ştiţi ce vreau! Să dea nişte laptopuri. (...) Sunt tâmpită, mă, să iau laptopuri pe bani pentru instituţie, mă, când putem să le luăm altfel, mă, am atâţia oameni care-mi sunt datori, nu pricepi ce-ţi explic? E păcat de Dumnezeu, mă! Nu suport să iau bani din instituţie să rezolv problemele”, a mai spus șefa Consiliului Național al Audiovizualului.

Președintele Comisiei de Cultură din Senat, Georgică Severin, pomenit în aceste înregistrări, a cerut deja demisia Laurei Georgescu.

„Sunt acuzat că aş fi o jigodie pentru că am rugat-o să dea cuivântul cuiva. În măsura în care aceste înregistrări se vor dovedi valabile şi nu mă îndoiesc de veridicitatea lor. Consider că este momentul ca doamna Laura Georgescu să demisioneze”, a spus Georgică Severin, preşedintele Comisiei de Cultură din Senat.

Parlamentul nu o poate demite pe Laura Georgescu, dacă aceasta nu va accepta să plece din fruntea Consiliului Naţional al Audiovizualului. Potrivit legii, preşedintele CNA nu poate fi demis decât dacă ar fi condamnat penal, ori în stare de incompatibilitate.